OECD >Multilingual Summaries

International Migration Outlook 2017

Summary in Latvian

Starptautiskās migrācijas apskats 2017

Galvenās tendences

Saskaņā ar provizoriskiem 2016. gada datiem pastāvīgo migrācijas plūsmu apjoms OECD reģionā ir palielinājies jau trešo gadu pēc kārtas. 2016. gadā aptuveni 5 miljoni cilvēku migrēja uz pastāvīgu dzīvi OECD valstīs, kas ir krietni virs iepriekšējā maksimālā līmeņa, kurš novērots 2007. gadā pirms ekonomikas krīzes.

Uz šī palielinājuma fona galvenais noteicošais faktors 2015.–2016. gadā bija humanitārā migrācija, laikposmā no 2015. gada janvāra līdz 2016. gada decembrim tajā piedalījās 1,5 miljoni cilvēku. 2015. gadā ar ģimenes atkalapvienošanos saistītā migrācija un brīvā pārvietošanās pa Eiropas Savienību katra veidoja apmēram vienu trešo daļu no visa pastāvīgās migrācijas apjoma OECD reģionā. Piecas galvenās migrācijas izcelsmes valstis 2015. gadā bija Ķīna, Sīrija, Rumānija, Polija un Indija. No visiem jaunajiem migrantiem uz OECD valstīm 29 % bija ieradušies no kādas citas OECD valsts.

OECD reģionā ir palielinājušies arī pagaidu migrācijas apjoms. 2015. gadā starptautiskā mobilitāte uzņēmumu ietvaros palielinājās par vairāk nekā 10 %, un darbinieku norīkošanas apjomi Eiropas Savienības ietvaros pieauga par 3 %. Daudzās valstīs palielinājusies sezonas strādnieku pieņemšana darbā starptautiskā mērogā, jo īpaši strauji tas noticis Polijā.

2016. gadā, līdzīgi kā 2015. gadā, OECD valstīs reģistrēja vairāk nekā 1,6 miljonus jaunu patvēruma pieprasījumu. No tiem gandrīz trīs ceturtdaļas tika reģistrētas Eiropā esošajās OECD valstīs. Sīrieši ir iesnieguši vairāk nekā 20 % no visiem pieteikumiem OECD reģionā, bet Afganistānas iedzīvotāji iesniedza 13 % pieteikumu. Vācija 2016. gadā reģistrēja 720 000 oficiālus patvēruma pieprasījumus no visām OECD valstīm, saņemot visvairāk pieprasījumu attiecībā pret tās iedzīvotāju skaitu (0,9 %).

Reaģējot uz arvien pieaugošo pieprasījumu pēc starptautiskas aizsardzības, daudzas OECD valstis ir paplašinājušas savas pārmitināšanas programmas. Tomēr apstākļi, kas tiek piedāvāti tiem, kuru aizsardzības statuss nav iekļauts 1951. gada UNHCR konvencijā, vairākās valstīs kļūst mazāk labvēlīgi. Daudzas valstis veic arī stingrākas robežkontroles un stingrāk pārbauda personas, kas ieceļo un uzturas valstī. Tajā pašā laikā OECD valstis turpina pārskatīt un uzlabo savu politiku, lai piesaistītu augsti kvalificētus ārvalstu darbiniekus, uzņēmējus un investorus, piedāvājot tiem vairāk iespēju ieceļot un labākus uzturēšanās nosacījumus.

2016. gadā OECD reģionā migrējušo iedzīvotāju nodarbinātības līmenis saglabājās salīdzinoši stabils — 67,4 % , kas nozīmē palielinājumu par 1 procentpunktu salīdzinājumā ar iepriekšējo gadu. Tomēr bezdarba līmenis ārvalstu izcelsmes iedzīvotāju vidū joprojām ir augstāks nekā to vietējās izcelsmes vienaudžu vidū, jo īpaši Eiropā.

Uz bēgļu krīzes fona daudz pūļu ir ieguldīts, sagatavojot atbilstošas politiskas atbildes, lai atvieglotu nesen ieradušos bēgļu un patvēruma meklētāju integrāciju darba tirgū. Daudzas OECD valstis ir dažādojušas savus integrācijas piedāvājumus, lai pielāgotu pasākumus un saskaņotu tos ar darba tirgus vajadzībām. Tajā pašā laikā ir pievērsta liela uzmanība iesaistei agrīnā posmā, piemēram, sākotnējo prasmju novērtēšanai, un integrācijas procesa paātrināšanai, tostarp samazinot programmu darbības ilgumu. Vairākas valstis ir paredzējušas obligātu iesaistīšanos integrācijas programmās.

Ģimenes migrācija

Ģimenes migrācija, kas aptver četras galvenās apakškategorijas (ģimenes veidošanu, ģimenes locekļu pavadīšanu, ģimenes atkalapvienošanos un starptautisko adopciju), pēdējos gados ir bijusi galvenais pastāvīgās migrācijas kanāls uz OECD reģionu. Salīdzinājumā ar citām migrantu grupām tie pieaugušie, kas migrējuši ģimenes migrācijas ietvaros, lēni integrējas savas uzņēmējas valsts darba tirgū.

Migranti, kas pārvietojušies ģimenes migrācijas ietvaros, ir ļoti atšķirīgi, sākot no jaundzimušajiem, līdz gados ļoti veciem cilvēkiem, personām ar dažādu prasmju līmeni un no dažādām izcelsmes valstīm. Šī dažādība atšķir ģimeņu migrāciju no citiem migrācijas veidiem. Tā ir kompleksa parādība, uz kuru OECD valstīs attiecas virkne dažādu noteikumu un nosacījumu par ģimenes migrāciju.

Pēdējās desmitgadēs ir vērojama ģimenes migrantu tiesību paplašināšanās un ir pieaudzis nosacījumu apjoms attiecībā uz to atbilstību un uz uzturēšanās atļaujām. Ģimenes migrācijas pārvaldība kļūst aizvien sarežģītāka, jo jācenšas saskaņot atsevišķas prioritātes un savstarpēji konkurējoši politikas mērķi. Lai gan ģimenes migrācija būtu jāpārvalda, šādas pārvaldības iespējas samazina virkne ierobežojumu. Pašreizējā ģimenes migrācijas politika saskaras ar četrām galvenajām problēmām: kā labāk paredzēt ģimenes migrācijas plūsmu apjomus; kā līdzsvarot noteikumus par ģimenes migrāciju ar valstu vajadzībām, saglabājot savu pievilcību mērķtiecīgo darba migrantu acīs; kā izmantot nosacījumus ģimenes migrantiem, lai paātrinātu viņu integrāciju, un kā īstenot ģimenes atkalapvienošanās tiesības attiecībā uz nepilngadīgām personām, kam nav pavadoņa.

Galvenie konstatējumi

Migrācijas līmenis ir visaugstākais kopš 2007. gada

Pastāvīgās migrācijas plūsmas uz OECD valstīm 2015. gadā sasniedza 4,7 miljonus ieceļošanas gadījumu (+7 % salīdzinājumā ar 2014. gadu), un saskaņā ar provizoriskiem datiem 2016. gadā varētu būt pavisam aptuveni 5 miljoni ieceļošanas gadījumu.

2016. gadā, tāpat kā 2015. gadā, OECD valstis reģistrēja vairāk nekā 1,6 miljonus patvēruma pieprasījumu. Šajos divos gados starptautiskā aizsardzība tika nodrošināta aptuveni 1,5 miljoniem cilvēku.

2015. gadā terciārajiem studentiem OECD reģionā tika izsniegtas vairāk nekā 1,5 miljoni studiju atļauju.

2015. gadā ārvalstu izcelsmes iedzīvotāji OECD valstīs sasniedza 124 miljonus cilvēku.

Imigrantu integrācijas apjomi darba tirgū atkal lēnām palielinās

Vairāk nekā divi no trim imigrantiem OECD reģionā ir nodarbināti. Ārvalstu izcelsmes darba ņēmēju bezdarba apjoms 2016. gadā vidēji sasniedza 8,3 %, bet OECD Eiropas valstīs — 12,4 %; tas ir attiecīgi par 1,8 un 4,3 procentpunktiem augstāks nekā rādītājs attiecībā uz vietējās izcelsmes darba ņēmējiem.

Migranti ir pārlieku daudz nodarbināti darbos, kas saistīti ar rutīnas pienākumu veikšanu, tādējādi tie ir vairāk pakļauti riskam zaudēt darbu līdz ar automatizācijas procesa attīstību. OECD Eiropas valstīs 47 % ārvalstu izcelsmes darba ņēmēju strādā tādās profesijās, kas galvenokārt ir saistītas ar rutīnas pienākumu veikšanu.

Ģimenes migrācija

2015. gadā uzturēšanās atļauju OECD reģionā saņēma vairāk nekā 1,6 miljoni ģimenes migrantu, veidojot gandrīz 40 % no kopējās pastāvīgās ienākošās migrācijas plūsmas.

Ģimeņu atkalapvienošanās notiek lēnāk salīdzinājumā ar ekonomisko migrantu kategorijām, bet arī reaģē uz politikas izmaiņām, kas saistītas ar nosacījumiem, dokumentu noformēšanas ilgumu un noteikumiem attiecībā uz citiem migrācijas kanāliem.

Ģimenes veidošana ir svarīgs un aizvien spēcīgāks ģimenes migrācijas virzītājspēks. Daudzās OECD valstīs vairāk nekā 10 % laulību tiek slēgtas starp pilsoni un ārvalstnieku.

Salīdzinājumā ar citām migrantu grupām pieaugušie ģimenes migranti, šķiet, vislēnāk iekļaujas uzņēmējas valsts darba tirgū. Eiropā viņi sasniedz citām migrantu kategorijām un vietējiem iedzīvotājiem līdzvērtīgu nodarbinātības līmeni tikai vidēji pēc 20 uzturēšanās gadiem.

Lielākajā daļā OECD valstu ir noteiktas prasības attiecībā uz ienākumiem un mājokli ārvalstnieku laulātajiem un bērniem, kas piedalās ģimenes migrācijā. Attiecībā uz pilsoņu laulātajiem un bērniem šādi ierobežojumi ir mazāk izplatīti. Pēdējā desmitgadē vairākas OECD valstis ir ieviesušas arī prasības attiecībā uz valodas zināšanām un integrāciju, taču ir maz pierādījumu par šo pasākumu ietekmi uz nodarbinātības rādītājiem.

Summary of
OECD (2017), International Migration Outlook 2017, OECD Publishing.
http://dx/doi.org/10.1787/migr_outlook-2017-en

© OECD

This summary is not an official OECD translation.

Reproduction of this summary is allowed provided the OECD copyright and the title of the original publication are mentioned.

Multilingual summaries are translated excerpts of OECD publications originally published in English and in French.